b'\n_START_ARTICLE_\nHermenegild\n_START_PARAGRAPH_\nHermenegild tai Ermengild (k. 13. huhtikuuta 585 Tarragona) oli visigoottien valtakunnan prinssi ja marttyyri, joka julistettiin pyhimykseksi vuonna 1585. H\xc3\xa4nen muistojuhlansa on huhtikuun 13. p\xc3\xa4iv\xc3\xa4._NEWLINE_Hermenegild oli kuningas Leovigildin poika, joka kasvatettiin areiolaiseksi. Vuonna 579 h\xc3\xa4n meni naimisiin Ingundin kanssa, joka oli Austrasian kuningas Sigebert I:n tyt\xc3\xa4r ja harras katolinen. Hermenegild oli saanut johdettavakseen Bysantin hallussaan pit\xc3\xa4m\xc3\xa4n Sevillan piirityksen. Ingund ja Sevillan piispa Pyh\xc3\xa4 Leander k\xc3\xa4\xc3\xa4nnyttiv\xc3\xa4t Hermenegildin katoliseksi piirityksen aikana. T\xc3\xa4m\xc3\xa4n j\xc3\xa4lkeen Hermenegild ryhtyi kapinaan harhaoppisena pit\xc3\xa4m\xc3\xa4\xc3\xa4ns\xc3\xa4 is\xc3\xa4\xc3\xa4ns\xc3\xa4 vastaan. H\xc3\xa4n sai tuekseen bysanttilaiset, jotka Leovigild kuitenkin onnistui lahjomaan. Hermenegild vangittiin ja Leovigild mestautti poikansa. _NEWLINE_Useimmat aikalaiskirjoittajat olettivat, ett\xc3\xa4 Hermenegild tuomittiin kuolemaan kapinasta, mutta paavi Gregorius I esitti teoksessan Dialogit, ett\xc3\xa4 Hermenegild tapettiin, koska h\xc3\xa4n kielt\xc3\xa4ytyi areiolaisen piispan ehtoollisesta. Paavi Sixtus V hyv\xc3\xa4ksyi Hermenegildin palvonnan pyhimyksen\xc3\xa4 Espanjassa ja Urbanus VIII viimein koko kristikunnassa.'